FI Euroopan unionin virallinen lehti CE 88/347

(2004/C 88 E/0354)

KIRJALLINEN KYSYMYS E-1296/03

esittäjä(t): José Ribeiro e Castro (UEN) komissiolle

(7. huhtikuuta 2003)

Aihe: Nigeria — yhteenottoja etelässä

Tiedotusvälineiden mukaan kymmeniä on kuollut armeijan ja kahden kapinallisryhmittymän välisissä taisteluissa Nigerian eteläosissa öljystä rikkaalla Niger-joen suistoalueella. Alueen asukkaat, jotka ovat paenneet jo useita päiviä kestäneitä väkivaltaisuuksia, ovat kertoneet sotilaiden ja kapinallisten ampuneen summittaisesti, ja kokonaisia kyliä on tuhottu polttamalla. Selkkauksen osapuolia ovat ilmeisesti kaksi paikallista yhteisöä, Ijaw ja Itsekiri, ja tuhansia sotilaita on jo siirtynyt alueelle, Ijaw-yhteisön johtajien mukaan 50 kapinallista on kuollut Okorenkorossa torstaina laivastoa ja maavoimia vastaan käydyissä taisteluissa. He paheksuvat sitä, että armeijan joukot piirittivät heidän kylänsä. Alueella toimivat kansainväliset öljy-yhtiöt onnistuivat lähettämään viikon loppupuolella satoja alueen asukkaita pois, ja selkkauksen vuoksi kolme alueella toimivaa öljy-yhtiötä — ChevronTexaco, Shell ja nigerialainen National Petroleum Corporation — on vähentänyt tuotantoaan. Nigerian presidentti Olusegun Obasanjo on jo puhunut vakavaan sävyyn siitä, että väkivallan taso alkaa uhata ensi kuussa järjestettäväksi suunniteltuja vaaleja.

Kysyn komissiolta seuraavaa:

— Mitä tietoja komissiolla on näistä tapahtumista? Ovatko vaalit komission mielestä vaarassa?

— Mihin toimenpiteisiin komissio on ryhtynyt tai aikoo ryhtyä etenkin Nigerian viranomaisten suhteen?

Poul Nielsonin komission puolesta antama vastaus

(6. toukokuuta 2003)

Komissio seuraa turvallisuustilannetta Etelä-Nigerian Deltan osavaltiossa erittäin tarkasti. Warrissa ja sen lähistöllä puhkesi helmikuussa 2003 laajoja väkivaltaisia yhteenottoja, näissä Urhobos- ja Itsekiri-yhteisöjen ja sen jälkeen Ijaw- ja Itsekiri-yhteisöjen välisissä selkkauksissa kuoli kymmeniä ihmisiä ja tuhoutui useita kyliä. Alueelle lähetettiin maaliskuussa 2003 suuri sotilasosasto, ja turvallisuusjoukkojen on raportoitu kohdistaneen umpimähkäisiä hyökkäyksiä Ijaw-yhteisöön kostoksi neljän sotilaan tappamisesta.

Väkivaltaisuuksien taustalla vaikuttaa olevan osittain paikallisia poliittisia intressejä huhtikuun 2003 vaalien alla, kun suurimmat etniset ryhmät riitelevät valtuustopaikoista. Sitä kuitenkin lietsoo myös turhautuminen siihen, ettei alue kehity, vaikka sillä on suunnattomat öljyvarat. Tämä on kiihdyttänyt hyökkäyksiä öljy-yhtiöiden laitoksia vastaan, ja viimeksi räjäytettiin kaksi öljyputkea, minkä johdosta yhtiöt joutuivat keskeyttämään tuotannon ja kotiuttamaan henkilöstön turvasyistä.

Tilanne on yhä epävakaa ja kireä. Deltan osavaltion valtuutettu ilmoitti sijoittaneensa alueelle 7 000 poliisia vartioimaan 3 500 äänestyspaikkaa vaaleissa. Riippumaton kansallinen vaalilautakunta ilmoitti vaativansa erityisiä turvajärjestelyjä vaalien järjestämiseksi Deltan osavaltiossa.

EU ja useat muut järjestöt lähettivät maahan vaalitarkkailuryhmiä. EU:n 111 tarkkailijan ryhmä lähetettiin suunnitelmien mukaan, ja se havaitsi vakavia sääntöjenvastaisuuksia Deltan osavaltion presidentin- ja kuvernöörinvaaleissa. Heidän huomionsa esitetään yksityiskohtaisesti toisessa alustavassa selonteossa, joka julkaistiin 22. huhtikuuta 2003. Komission valtuuskunta seurasi yhdessä jäsenvaltioiden edustajien kanssa maan turvallisuustilannetta vaalien alla. Ne eivät suositelleet Nigerian hallitukselle mitään erityistä lähestymistapaa Deltan osavaltion ongelmiin.